
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	15 noiembrie 2010

	Nr.
	27/548


R A P O R T

asupra proiectului de Lege pentru modificarea şi completarea Ordonanţei Guvernului nr.129/2000 privind formarea profesională continuă a adulţilor, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 429 din 1 septembrie 2010, cu dezbaterea pe fond, în procedură obişnuită, a proiectului de Lege pentru modificarea şi completarea Ordonanţei Guvernului nr.129/2000 privind formarea profesională continuă a adulţilor, republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.218/11.03.2010)
· avizul favorabil al Comisiei pentru buget, finanţe şi bănci (nr.22/390/12.10.2010)
· avizul negativ al Comisiei juridice, de disciplină şi imunităţi (nr.31/709/22.09.2010)
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1532/15.09.2010)
· punctul de vedere negativ al Guvernului (nr.963/12.04.2010)
Proiectul de lege  are ca obiect de reglementare modificarea şi completarea Ordonanţei Guvernului nr.129/2000 privind formarea profesională a adulţilor, republicată, cu modificările şi completările ulterioare, în scopul adaptării cadrului legislativ actual la cerinţele societăţii, pentru stimularea furnizorilor de formare profesională, în vederea asigurării creşterii rolului şi responsabilităţilor partenerilor sociali în formarea profesională continuă, iniţiatorul considerând că la ora actuală sistemul de formare profesională este axat pe furnizarea de certificate de calificare şi mult mai puţin pe dezvoltarea de competenţe care să facă faţă solicitărilor de pe piaţa muncii.
Comisia propune Plenului Camerei Deputaţilor respingerea proiectului de lege din următoarele considerente:
- prin proiectul de lege, adoptat tacit de Senat, se realizează modificarea şi completarea consistentă a actului normativ în vigoare, respectiv Ordonanţa Guvernului nr.129/2000 privind formarea profesională a adulţilor. Astfel, sunt propuse reformulări a peste 50 de articole şi alineate, abrogarea a 8 articole şi introducerea altor 3 articole şi 10 alineate noi. Această amplă intervenţie în tot cuprinsul actului normativ echivalează practic cu o rescriere a legii, fapt ce a stat şi la baza recomandării Consiliului Legislativ, potrivit căreia, în cazul adoptării acestui proiect de lege, se impune abrogarea Ordonanţei Guvernului nr.129/200, cu modificările şi completările ulterioare;
- proiectul de lege nu reprezintă o îmbunătăţire a normelor legale în vigoare, întrucât modificările propuse vin în contradicţie cu alte acte normative în vigoare, cum ar fi: Legea nr.53/2003 - Codul Muncii, Legea nr.571/2003 privind Codul Fiscal, Legea nr.90/2001 privind organizarea şi funcţionarea Guvernului României şi a ministerelor, Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordului- cadru cu Comisia Europeană şi Fondul Monetar Internaţional.
Proiectul de lege  face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 9 noiembrie 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu - Secretar de Stat, Ministerul Muncii, Familiei şi Protecţiei Sociale

· d-na Simona Bordeianu - director, Ministerul Muncii, Familiei şi Protecţiei Sociale.
La lucrările comisiei au fost prezenţi 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi. 
Proiectul de lege  a fost adoptat  de Senat în condiţiile articolului 75 alineatul (2) teza a III-a, din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly
Întocmit,

Expert parlamentar Monica Rallu Curta

